b"\n_START_ARTICLE_\nKirjava \xe2\x80\x9dPuolue\xe2\x80\x9d \xe2\x80\x93 Elonkeh\xc3\xa4n Puolesta\n_START_SECTION_\nPolitiikka\n_START_PARAGRAPH_\nEkologinen puolue vastusti Suomen liitt\xc3\xa4mist\xc3\xa4 Euroopan unioniin. Puolue teki oikeuskanslerille kyselyn toimenpiteen maanpetoksellisuudesta. Vuoden 1994 presidentinvaaleissa puolue antoi tukensa Suomen kansan itsen\xc3\xa4isyysrintaman Keijo Korhoselle._NEWLINE_Ekologinen puolue piti t\xc3\xa4rkeimp\xc3\xa4n\xc3\xa4 tavoitteenaan el\xc3\xa4m\xc3\xa4n monimuotoisuuden suojelemista. Puolueen mukaan aineellisesta kasvusta tuli luopua. Se ajoi Suomen eroamista EU:sta ja muista kansainv\xc3\xa4lisist\xc3\xa4 talousj\xc3\xa4rjest\xc3\xb6ist\xc3\xa4. Uudet tiet ja rakennukset piti puolueen mukaan j\xc3\xa4tt\xc3\xa4\xc3\xa4 rakentamatta ja energian kulutusta tuli v\xc3\xa4hent\xc3\xa4\xc3\xa4 tuntuvasti. Puolue vaati my\xc3\xb6s (luomu)maatalouden palauttamista Suomen p\xc3\xa4\xc3\xa4elinkeinoksi. Se halusi suosia pienperheit\xc3\xa4 ja rajoittaa siten v\xc3\xa4est\xc3\xb6nkasvua._NEWLINE_KIPU:n poliittiset linjaukset olivat huomiota her\xc3\xa4tt\xc3\xa4v\xc3\xa4n omalaatuisia. Esimerkiksi eduskuntavaalien 1999 ohjelmassa puolueen tavoitteeksi ilmoitettiin \xe2\x80\x9dyksisilm\xc3\xa4isen ja v\xc3\xa4ritt\xc3\xb6m\xc3\xa4n talouskasvupolitiikan 'haistapaskattaminen'\xe2\x80\x9d ja kerrottiin, ett\xc3\xa4 \xe2\x80\x9djo nyt juurettomien talouskasvisten vaikutus kurjistaa puolustuskyvytt\xc3\xb6mimpien luonnollista el\xc3\xa4m\xc3\xa4\xc3\xa4\xe2\x80\x9d."